James Coburn

James Harrison Coburn III (1928–2002) var en amerikansk skuespiller. Coburn spilte for det meste hardkokte typer i en mengde filmer.

 Liv og virke 
 Bakgrunn 
Coburns morsslekt hadde sin opprinnelse i svensk Lappland. Hans morfar, Frans Johansson, ble født i 1859 ved Långvattnet i Lappland og døde i 1940 i Los Angeles i California. Han utvandret i 1887 til Amerika der han kalte seg Frank Johnsson. Frank giftet seg med en annen immigrant med svensk bakgrunn og fikk datteren Mylet Johnsson, født 1901. Hun giftet seg i 1925 med James Harrisson Coburn, som var av skotsk-irsk innvandrerbakgrunn. De fikk sønnen James Coburn. Faren hadde et bilverksted som gikk under i depresjonstiden.. Familien flyttet så til Compton i California der James hadde sin oppvekst.

Coburn var gift to ganger, fra 11. november 1959 med Beverly Kelly som han fikk 2 barn med frem til skilsmissen i 1979. 22. oktober 1993 giftet han seg med Paula O'Hara. Dette ekteskapet varte frem til Coburn døde i 2002.

 Skuespiller 
I de fleste filmene spilte Coburn stort sett tøffe typer, slik som for eksempel i Vår mann Flint (Our Man Flint) og The Magnificent Seven (basert på Akira Kurosawas De syv samuraier). Sergio Leone ønsket Coburn til sin nyinnspilling av Kurosawas Yojimbo. Coburn var for dyr og Leone endte med den relativt ukjente Clint Eastwood.

På 1980-tallet fikk han reumatisk artritt, som i lange perioder hindret ham i å arbeide.

Han kom tilbake til filmlerretet på 1990-tallet, og spilte blant annet i filmene Young Guns II, The Nutty Professor og Maverick. I  1998 mottok han en Oscar for beste skuespiller i birolle for filmen Affliction, der han spilte Nick Noltes rollefigurs tyranniske og alkoholiserte far. 

Coburn mottok en Oscar i klassen for beste mannlige birolle for sin rolle som Glen Whitehouse i filmen Den jagede (Affliction). Han har en stjerne på Hollywood Walk of Fame. 

Coburn døde 74 år gammel, 18. november 2002, av et hjerteinfarkt.

 Filmer – et utvalg fra mer enn 100 filmer 
 1959 – Ri ensom – (med Randolph Scott)
 1960 – De syv uovervinnelige – regi: John Sturges (med Yul Brynner, Steve McQueen, Horst Buchholz og Charles Bronson)
 1962 – Seierens pris – regi: Don Siegel (med Steve McQueen)
 1963 – Den store flukten  – regi: John Sturges (med Steve McQueen, James Garner, Charles Bronson, Donald Pleasence)
 1963 – Charade – Hvem svindler hvem? – regi: Stanley Donen (med Audrey Hepburn og Cary Grant)
 1966 – Vår mann Flint, Our Man Flint – (med Lee J. Cobb)
 1967 – Waterhole #3 
 1967 – F for Flint
 1969 – Harde betingelser, Hard Contract  (med Lee Remick, Lilli Palmer)
 1971 – Dukk, din tosk – regi: Sergio Leone (med Rod Steiger)
 1972 – Fritt leide til helvete
 1973 – Pat Garrett and Billy the Kid – regi: Sam Peckinpah (med Kris Kristofferson og Bob Dylan)
 1973 – Mordleken – regi: Herbert Ross (med James Mason, Raquel Welch)
 1975 – Bite the Bullet – regi: Richard Brooks (med Gene Hackman og Candice Bergen) 
 1976 – Midway – (med Charlton Heston, Hal Holbrook og Henry Fonda)
 1977 – Jernkorset – (med Maximilian Schell, James Mason og Klaus Löwitsch)
 1991 – Hudson Hawk – (med Bruce Willis)
 1992 – Crash Landing: The Rescue of Flight 232 (med Richard Thomas og Charlton Heston)
 1993 – Sister Act 2: Back in the Habit – (med Whoopi Goldberg)
 1994 – Maverick – (med Mel Gibson og Jodie Foster)
 1996 – Eraser – (med Arnold Schwarzenegger)
 1997 – Den jagede, Affliction – regi: Paul Schrader
 1999 – Payback – regi: Brian Helgeland
 2001 – The Man from Elysian Fields – (med Andy Garcia og Mick Jagger)
 2001 – Yellow Bird – regi: Faye Dunaway
 2002 – Snow Dogs – (med Cuba Gooding jr.)
 2002 – American Gun – (hans siste film)

 Referanser 

 Eksterne lenker 




Kategori:Skuespillere fra USA
Kategori:Stemmeskuespillere fra USA
Kategori:Oscar-vinnere (birolle)
Kategori:Hollywood Walk of Fame
Kategori:Personer fra USA av skotsk opphav
Kategori:Personer fra Cedar County i Nebraska
Kategori:Personer fra Compton
Kategori:Mottakere av Golden Boot Awards